<classify> SERIKALI imeonya kuwepo kwa matangazo kwenye mtandao wa Facebook yanayosema kwamba Waziri Mkuu, Kassim Majaliwa ameshiriki sherehe ya uzinduzi wa tovuti ya ambayo inatoa mikopo ndani ya dakika 45.Taarifa ya Ofisi ya Waziri Mkuu iliyotolewa kwa vyombo vya habari jana ilisema watu waliofungua ukurasa huo wa Facebook, hawana uhusiano wowote na Serikali ya Jamhuri ya Muungano wa Tanzania. Tovuti hii ya www. boreshamaisha.ml inaonesha ni ya Malaysia wala siyo ya Tanzania. Wanasema wanatoa mikopo hiyo kutoka mfuko wa Vicoba Tanzania ambao umeanzishwa katika mfumo wa intaneti pekee online. Wanadai wanatumia mawasiliano ya teknolojia kwa uchukuzi wa haraka kupitia tovuti kwa lengo la kurahisisha upatikanaji wa mikopo kwa kila Mtanzania popote alipo, ilisema taarifa hiyo.Kwa mujibu wa taarifa hiyo, wafunguaji wa akaunti hiyo, wametumia jina la Kassim Majaliwa na wameweka picha yake akiwa bungeni wakidai kwamba Waziri Mkuu alipokea barua kutoka vyama vya upinzani wakilalamika kwamba utoaji wa mikopo hiyo online kutoka kwenye Mfuko wa Vicoba Tanzania ni rushwa kwa ajili ya Uchaguzi Mkuu wa mwaka 2020. Pia wanadai kwamba Mheshimiwa Waziri Mkuu pamoja na viongozi wengine wamechangia fedha zao kwenye mfuko huo wa kijamii unaolenga kuwapatia Watanzania wote mikopo bila ubaguzi wa aina yoyote kwamba alishiriki uzinduzi wa tovuti hiyo.Kwa taarifa hii ya umma, tunapenda kuujulisha umma wa Watanzania kwamba Waziri Mkuu, Kassim Majaliwa hajashiriki uzinduzi wa tovuti hiyo, hana uhusiano wowote na watu hao na wala hana akaunti ya facebook inayohamasisha Watanzania wapate mikopo kwa dakika 45 kupitia njia ya mtandao. Tunawaomba Watanzania wajiepushe na akaunti hiyo ya Facebook kwa kuwa si halali na haina nia njema kwa watumiaji. Aidha, hiyo si akaunti ya Waziri Mkuu, Kassim Majaliwa na wala Ofisi ya Waziri Mkuu haijawahi kuunda akaunti ya mtandao yenye jina lake kwa matumizi yake binafsi au ya ofisi, ilisema taarifa hiyo ya Waziri Mkuu.Onyo hilo la ofisi ya Waziri Mkuu limekuja wakati ambapo matukio ya watu kutapeliwa kupitia mitandao ya kijamii ikiwemo facebook yamekuwa yakiongezeka siku hadi siku nchini. Sheria ya Makosa ya Makosa ya Mtandaoni ya mwaka 2015 inawataka wananchi kuepuka wizi kwa kutumia mitandao ya kijamii na simu za mikononi na inataja adhabu ya kifungo jela kuwa moja ya adhabu kwa wahusika. Mkurugenzi Mkuu Mamlaka ya Mawasiliano Tanzania TCRA, James Kilaba aliliambia gazeti hili na kutoa mbinu mbadala kwa wananchi dhidi ya matapeli wanaotuma ujumbe wa simu wakiomba kutumiwa fedha katika namba fulani.Kilaba aliwataka wananchi kujielimisha wenyewe na kuwa waangalifu pindi wapokeapo ujumbe unaomtaka kutuma fedha. Ametaja juhudi zilizofanyika na mamlaka ya mawasiliano ikiwa ni pamoja na kutoa kitabu ambacho kimeeleza kinagaubaga matumizi ya simu na huduma zinginezo za mawasiliano zinavyopaswa kuwa.Ukipokea meseji ile na kwa sababu zimezoeleka zipuuzeni, lakini sisi hatuishii kwenye kuzipuuza sisi tunafuatilia na hakuna atakayetuponyoka sasa tutakapo kamilisha mpango wetu tutawatangaza wahusika wote, tutawaweka kwenye vyombo vyenu muwafahamu, muwaseme wenyewe, alisema Kilaba. Amesisitiza juu ya sheria kuendelea kuchukua mkondo wake dhidi ya wahalifu.Akizungumzia vitendo hivyo vya wizi na utapeli wa mtandaoni, Mkurugenzi wa Upelelezi wa Makosa ya Jinai nchini DCI, Kamishna Robert Boaz aliliambia gazeti hili Jeshi la Polisi linafanya kazi kubwa katika kukabiliana na vitendo hivyo. Alisema ingawa wahalifu wa vitendo hivyo wamekuwa wanabuni mbinu mbalimbali lakini Jeshi la Polisi limekuwa linawabaini na kuwasaka na kuwa wapo ambao tayari wamekamatwa na jeshi hilo na kesi zao zinaendelea katika mahakama mbalimbali nchini.  <topic>: KITAIFA 